|  |  |
| --- | --- |
|  |  |

|  |
| --- |
|  |

eurOopan HUUMERAPORTTI 2014 — NÄKÖKULMIA HUUMEISIIN

EU:n huumeviraston tuoreissa verkkoanalyyseissa esillä kuusi aihetta

(27.5.2014, LISSABON – **EI JULKAISTAVAKSI ENNEN KLO 10.00 WET / Lissabonin aikaa**) **EU:n huumausaineviraston (EMCDDA)** julkaiseman ***Euroopan huumeraportti 2014: Suuntauksia ja muutoksia*** yhteydessä julkistetaan tänään kuusi uutta ***Perspectives on drugs*** -sarjan analyysia. Näissä verkossa julkaistavissa vuorovaikutteisissa analyyseissa tarkastellaan Euroopan huumetilanteen ajankohtaisia kysymyksiä. Tuoreimpien analyysien aiheina ovat stimulanttien käytön kasvava ongelma, Euroopan kannabismarkkinoiden uudet suuntaukset, Internet-pohjaisen huumehoidon eteneminen sekä huumeidenkäyttöä mittaavat jätevesitutkimukset.

**Synteettiset katinonit: suonensisäinen käyttö leviää huolestuttavasti joissakin ryhmissä ja maissa**

**EU:n varhaisvaroitusjärjestelmään** ilmoitettiin yli 50 synteettisestä katinonijohdannaisesta (stimulantit) vuosina 2005–2013. Järjestelmässä seurattavia aineita ovat muun muassa mefedroni (otettiin valvontatoimien kohteeksi EU:ssa vuonna 2010), MDPV (riskiarvioinnin kohteena huhtikuussa 2014) ja pentedroni. Synteettisiä katinoneja voidaan käyttää nuuskaamalla tai nielemällä; **EMCDDA:n** analyysissa tarkastellaan näiden aineiden suonensisäiseen käyttöön liittyvää huolestuttavaa kehitystä.

Vaikka katinonien suonensisäinen käyttö ei Euroopassa ole kovin yleistä, joissakin maissa (**esimerkiksi Tšekin tasavallassa, Saksassa, Irlannissa, Espanjassa, Itävallassa, Puolassa, Suomessa, Ruotsissa** ja **Yhdistyneessä kuningaskunnassa**) sitä on esiintynyt paikallisena ongelmana eräissä suuren riskin käyttäjäryhmissä. **Unkarissa** ja **Romaniassa** näiden aineiden suonensisäinen käyttö näyttää levinneen laajemmalle. Esimerkiksi **Unkarissa** tehdyssä maanlaajuisessa kyselytutkimuksessa 36 prosenttia neulojen ja ruiskujen vaihto-ohjelmien asiakkaista ilmoitti ensisijaiseksi käyttötavakseen katinonien suonensisäisen käytön vuonna 2012.

Miesten kanssa seksiä harrastavien miesten (MSM) alaryhmässä yhä huolestuttavampi käyttötapa on erilaisten laittomien huumeiden (esim. katinonit ja metamfetamiini) suonensisäinen käyttö chem sex ‑huumebileissä. Tähän mennessä tästä riskialttiiseen seksikäyttäytymiseen yhdistyvästä uudenlaisesta käytöstä on saatua ilmoituksia joistakin suurista kaupungeista. Koska suonensisäisten katinonien käytön uusien suuntausten mahdolliset vaikutukset on tunnistettu, niiden tiivis seuranta on kansanterveydellisesti ensisijaista.

**Metamfetamiini: uudet ja moninaiset käyttötavat herättävät kasvavaa huolta**

Metamfetamiinia käytetään yleisesti stimulanttina eri puolilla maailmaa (esim. Kaakkois-Aasia, Yhdysvallat), ja näillä alueilla se on jo pitkään ollut merkittävä kansanterveydellinen ongelma. Euroopassa metamfetamiinin käyttö on rajoittunut aiemmin lähinnä **Tšekin tasavaltaan** ja **Slovakiaan**, mutta nyt uusia tapauksia ja käyttötapoja on havaittu myös muualla ja useissa käyttäjäryhmissä. Esimerkiksi **Saksassa** on esiintynyt metamfetamiinijauheen *nuuskausta* viihdekäyttäjien keskuudessa, **Kreikassa, Kyproksella** ja **Turkissa** kidemäisen metamfetamiinin (crystal meth) *polttamista* opioidinkäyttäjien ryhmässä ja aineen *suonensisäinen käyttöä* muiden aineiden ohella miesten kanssa seksiä harrastavien miesten alaryhmässä (ks. edellä).

**EMCDDA:n** uudessa analyysissa tarkastellaan metamfetamiinin terveys- ja sosiaalialan toimille asettamia nykyisiä haasteita. Vaikka metamfetamiiniriippuvuuteen ei toistaiseksi ole saatavilla hyväksyttyä lääkehoitoa, psykososiaaliset toimenpiteet ovat osoittautuneet tehokkaiksi.Huumeviraston mukaan Euroopan nykyinen metamfetamiiniongelma on hyvin monitahoinen, ja siksi siihen on kehitettävä paikallisiin käyttötapoihin ja havaittuihin ongelmiin sovitettuja räätälöityjä ratkaisuja.

**Katsaus kokaiiniriippuvuuden lääkehoidon kehitykseen**

Kokaiini on edelleen Euroopan käytetyin laiton stimulantti, ja kokaiiniriippuvuuden hoidossa ilmenee yhä haasteita. Noin 14 prosenttia erikoistuneen huumehoidon asiakkaista Euroopassa ilmoitti ensisijaiseksi huumeekseen kokaiinin vuonna 2012. **EMCDDA** on laatinut meta-analyysin kuudesta kirjallisuuskatsauksesta, joissa tarkastellaan kokaiiniongelmien hoidossa käytettyjen lääkkeiden tehokkuutta sekä käyttäjien suhtautumista hoitoon. Cochrane Group on Drugs and Alcoholin laatimiin alkuperäisiin katsauksiin sisältyi 92 tutkimusta (joista 85 tehtiin Yhdysvalloissa) ja yli 7 000 osallistujaa. Ne osoittavat, että vaikkei kokaiiniriippuvuuteen olekaan vielä löydetty mitään yksittäistä farmakologista ratkaisua, joillakin lääkkeillä voidaan jo nyt vähentää käyttäjien huumeen himoa. Tutkimusta jatketaan, ja psykososiaaliset toimenpiteet ovat edelleen keskeinen osa kokaiininkäyttäjien hoitoa (ks. video).

**Kotona kasvatetun kannabisruohon tarjonta merkittävää – maahantuotu kannabishartsi vahvempaa**

Eurooppa on pitkään ollut yksi maailman suurimmista kannabiksen kuluttajamarkkinoista. Suurin osa kannabishartsista tuodaan **Marokosta**. Arvioiden mukaan Euroopassa kulutetaan vuosittain noin 2 050 tonnia kannabishartsia (hasista) ja kannabisruohoa (marihuanaa). **EMCDDA:n** analyysissa kerrotaan, kuinka kannabisruoho on noussut hallitsevaan asemaan Euroopan kannabistuotemarkkinoilla samalla, kun kannabisruohoa kasvatetaan kotona omaan käyttöön. Eri puolilta Eurooppaa löytyy yhä enemmän kannabisviljelmiä.

Kannabisruohon takavarikkojen määrä on ohittanut viimeisten kymmenen vuoden aikana kannabishartsin takavarikkojen määrän. Ilmoitusten mukaan vuonna 2012 tehtiin 457 000 kannabisruohon takavarikkoa, kun kannabishartsin takavarikoiden määrä oli 258 000. Vuonna 2012 kannabiskasveja takavarikoitiin noin 7 miljoonaa, yli 2,5 kertaa enemmän kuin viisi vuotta aiemmin. Viime vuosina ovat herättäneet huolta uudenlaiset kannabislajikkeet (ks. video), joissa on erittäin suuri THC-pitoisuus (kannabiksen vaikuttava aine), mutta vain vähän kannabidiolia (CBD, antipsykoottinen aine). Vaikka molempien kannabiksen muotojen vahvuus on kasvanut vuodesta 2006, kannabishartsin vahvuuden havaittiin nousseen jyrkästi vuosina 2011–2012 (ks. kannabista käsittelevä tietokatsaus, Euroopan huumeraportti, luku 1).

**Internet-pohjainen huumehoito — uusi tapa tavoittaa huumeidenkäyttäjiä**

Internetiä pidetään nykyään varteenotettavana huume- ja alkoholivalistuksen, ennaltaehkäisevän huumetyön ja huumehoito-ohjelmien kanavana, joka soveltuu monenlaisiin ympäristöihin. **EMCDDA:n** analyysissa kartoitetaan Internet-pohjaisen huumehoidon (*Internet-based drug treatment* — IBDT) kehitystä. IBDT-hoito on kymmenen viime vuoden aikana yleistynyt Euroopassa lähinnä kannabiksen käytön hoitomuotona. Siinä yhdistellään toimiviksi osoittautuneita psykososiaalisia menetelmiä ja integroidaan ne uuteen verkkopohjaiseen hoito-ohjelmaan. Vaikka tietosuoja ja nimettömyys ovat tärkeitä kysymyksiä, jotka on ratkaistava, tämäntyyppisiin palveluihin sisältyy monia etuja, kuten laajempi maantieteellinen kattavuus, erikoistuneiden huumehoitopalvelujen ulkopuolelle jääneiden käyttäjien saaminen hoidon piiriin sekä nopeampi avun saanti (ilman jonotusta). IBDT-ohjelmista voi ajan mittaan muodostua hyödyllinen lisä perinteisiin hoitopalveluihin, sillä ne tarjoavat uuden keinon tavoittaa avun tarpeessa olevia huumeidenkäyttäjiä (ks. video).

**Useita kaupunkeja käsittävä laaja jätevesitutkimus huumeiden käytöstä**

Tänään julkistetaan kaikkien aikojen laajimman eurooppalaisen jätevesitutkimuksen tulokset. Tutkimushankkeessa mitattiin huumeiden käyttöä 40 kaupungin (21 maan) jätevesistä asukkaiden huumeidenkäyttötapojen selvittämiseksi. Tutkimuksen päätelmät esitellään tätä aihetta käsittelevässä **EMCDDA:n** ***Perspectives on drugs*** -erikoisjulkaisussa. Noin 8 miljoonan asukkaan jätevesinäytteistä analysoitiin viiden laittoman huumeen (amfetamiinin, kannabiksen, kokaiinin, ekstaasin ja metamfetamiinin) jäämiä (uutistiedote 5/2014).

Tuloksista saatiin hyödyllisiä viitteitä tutkittujen kaupunkien huumausainevirroista, ja huumeiden käyttötavoissa havaittiin merkittäviä alueellisia eroja. Esimerkiksi kokaiinijäämien määrät olivat Länsi- ja joissakin Etelä-Euroopan kaupungeissa paljon suurempia kuin Pohjois- ja Itä-Euroopassa. Amfetamiinin käytön jakauma on melko tasainen, mutta suurimmat jäämät havaittiin Pohjois- ja Luoteis-Euroopan kaupungeissa. Metamfetamiinin käyttö, joka on yleensä ollut varsin vähäistä ja keskittynyt lähinnä Keski-Eurooppaan, näyttäisi nyt leviävän. Huumeiden viikoittaisia käyttötapoja tutkittaessa havaittiin kokaiini- ja ekstaasijäämien määrien kasvavan viikonloppuisin voimakkaasti useimmissa kaupungeissa, kun taas metamfetamiinin ja kannabiksen käyttö näytti jakautuvan tasaisemmin eri viikonpäiville.

”Tänä vuonna EMCDDA:n analyyseissa keskitytään stimulanttien ja muiden huumausaineiden asettamiin uusiin haasteisiin. Virasto tarkastelee erityisesti kokaiinin, metamfetamiinin ja kannabiksen käyttöön liittyvien ongelmien hoidosta kertynyttä kokemuspohjaa, jossa on yhteisenä tekijänä psykososiaalisten toimenpiteiden merkitys. Psykososiaaliset toimenpiteet ovat tärkeä osa hoitovalikoimaamme nykyajan huumeongelmien lievittämiseksi”, toteaa **EMCDDA:n hallintoneuvoston puheenjohtaja João Goulão**.